รฟม.เล็งเปิดประมูลรถไฟฟ้าสายสีส้ม มูลค่า 1.4 แสนลบ. ต้นปี 62
รฟม.เล็งเปิดประมูลรถไฟฟ้าสายสีส้ม มูลค่า 1.4 แสนลบ. ต้นปี 62
14 ก.ย. 2561

นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยว่า คาดว่าจะออกประกาศเชิญชวนเข้าร่วมประมูล (TOR) โครงการรถไฟฟ้าสายสีส้ม มูลค่า 1.4 แสนล้านบาทในช่วงต้นปี 62 ในรูปแบบให้เอกชนร่วมลงทุน (PPP) แบบ Net Cost โดยจะเป็นงานเดินรถไฟฟ้าสายสีส้มทั้งเส้นทางช่วงตลิ่งชัน-มีนบุรี ระยะทางรวม 39.6 กิโลเมตร (กม.) และงานก่อสร้างรถไฟฟ้าสายส้มด้านตะวันตก ช่วงตลิ่งชัน-ศูนย์วัฒนธรรม (ฝั่งตะวันตก) ที่มีมูลค่างานโยธา 9.6 หมื่นล้านบาท
ทั้งนี้ หลังจากคณะกรรมการ รฟม.อนุมัติแล้ว ขั้นตอนจากนี้จะนำส่งกระทรวงคมนาคม หลังจากนั้นส่งคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP ) พิจารณาให้ความเห็นชอบ ทั้งนี้ โครงการนี้อยู่ในโครงการ PPP Fast Track จึงคาดว่าจะออก TOR ได้เร็ว
“สายสีส้มเราจะเปิดเป็นแบบ PPP Net cost ถ้ารายไหนเสนอราคางานโยธาต่ำ หรือให้รัฐจ่ายน้อยที่สุดก็ชนะไป และจะให้เดินรถ 30ปี” นายภคพงศ์ กล่าว
ส่วนการดำเนินโครงการระบบขนส่งมวลชนจังหวัดภูเก็ตและเชียงใหม่นั้น นายภคพงศ์ กล่าวว่า คณะรัฐมนตรี (ครม.) ได้ออก พ.ร.ฎ. ให้ รฟม.สามารถดำเนินกิจการรถไฟฟ้าในจังหวัดเชียงใหม่ พังงา และภูเก็ต ซึ่งเป็นการให้อำนาจ รฟม.เข้าไปดำเนินการ นอกเหนือจากในพื้นที่กรุงเทพฯและปริมณฑล
โดยที่ผ่านมาสำนักงานนโยบายและแผนขนส่งจราจร (สนข.) ได้ทำการศึกษาแล้ว และทั้ง 2 โครงการอยู่ในโครงการ PPP Fast Track เช่นกัน รฟม.ก็จะเร่งดำเนินการต่อไป คาดว่าจะนำเสนอเข้าที่ประชุมคณะกรรมการ รฟม.ในเดือน พ.ย.นี้ และส่งให้กระทรวงคมนาคมพิจารณาเห็นชอบก่อนนำเสนอคณะกรรมการ PPP และคาดว่าจะเปิดประมูลในรูปแบบ PPP ได้ประมาณไตรมาส 1 หรือ ไตรมาส 2 ปี 62
ทั้งนี้ โครงการรถไฟฟ้าขนส่งมวลชนในจังหวัดเชียงใหม่ สนข.ได้ว่าจ้างที่ปรึกษาดำเนินการศึกษาและจัดทำแผนแม่บทการพัฒนาระบบขนส่งสาธารณะเชียงใหม่ และได้นำเสนอผลการศึกษาตามรายงานฉบับสมบูรณ์ต่อคณะกรรมการกำกับการศึกษาและจัดทำแผนแม่บทการพัฒนาระบบขนส่งสาธารณะจังหวัดเชียงใหม่ เมื่อวันที่ 2 ต.ค. 60 สาระสำคัญโดยสรุปคือ ระบบหลักเป็นระบบรถไฟฟ้ารางเบา (Light Rail Transit) ซึ่งเป็นโครงการตามมาตรการ PPP Fast Track
ส่วนระบบขนส่งมวลชนจังหวัดภูเก็ต สนข. ได้ว่าจ้างที่ปรึกษาดำเนินการศึกษาและออกแบบทางรถไฟสายใหม่เพื่อการท่องเที่ยว เส้นทางจังหวัดสุราษฎร์ธานี-พังงา-ภูเก็ต ซึ่งได้ข้อสรุปในส่วนของระบบขนส่งมวลชนจังหวัดภูเก็ต เป็นระบบรถไฟฟ้ารางเบา หรือ Tramway มีแนวเส้นทางเริ่มต้นจากบริเวณสถานีรถไฟท่านุ่น จังหวัดพังงา ผ่านท่าอากาศยานภูเก็ตและสิ้นสุดที่บริเวณห้าแยกฉลอง จังหวัดภูเก็ต ระยะทาง 58.5 กิโลเมตร ซึ่งได้บรรจุไว้ในโครงการตามมาตรา PPP Fast Track